text: কুদরাত-ই-খুদা সামার সায়েন্স ক্যাম্প ২০১৭, লালপুর পাবলিক লাইব্রেরি, লালপুর-নাটোর | শিশু-কিশোর বিজ্ঞান কংগ্রেস ২০২০
  কুদরাত-ই-খুদা সামার সায়েন্স ক্যাম্প ২০১৭, লালপুর পাবলিক লাইব্রেরি, লালপুর-নাটোর
  গত (২৬ ও ২৭ অক্টোবর,২০১৭) নাটোরের লালপুরে অবস্থিত লালপুর পাবলিক লাইব্রেরীতে দুইদিনব্যাপী কুদরাত-ই- খুদা সামার সায়েন্স ক্যাম্প অনুষ্ঠিত হয়। উক্ত ক্যাম্পে বিভিন্ন শ্রেণির মোট ৫৬ জন শিক্ষার্থী অংশ নেয়। শিশু-কিশোর বিজ্ঞান কংগ্রেস ২০১৭ কে সামনে রেখে এই ক্যাম্প আয়োজন করা হয়।
  ক্যাম্পের প্রথম দিন অংশগ্রহণকারীদেরকে শিশু-কিশোর বিজ্ঞান কংগ্রেস সম্পর্কে ধারণা দেয়া হয়। এরপরে কয়েকটি ভিন্ন সেশনে তাদেরকে বৈজ্ঞানিক কার্যপদ্ধতি, মাপজোখ, গ্রাফ, বৈজ্ঞানিক পেপার লেখা, বিজ্ঞান প্রজেক্ট বানানো এবং বৈজ্ঞানিক পোস্টার বানানো শেখানো হয়। কোন একটা বিষয় নিয়ে গবেষণা করা কিংবা কোন একটা সমস্যা সমাধানের জন্য বৈজ্ঞানিক কার্যপদ্ধতি ব্যবহার করে কীভাবে ধাপে ধাপে এগুতে হয়,একটা প্রজেক্ট করতে গেলে বৈজ্ঞানিক কার্যপদ্ধতি কীভাবে কাজে লাগাতে হয়,গবেষণার কাজে হাইপোথিসিস তৈরি থেকে তথ্য সংগ্রহ এবং বিশ্লেষণ করার পদ্ধতি ইত্যাদি বিষয় নিয়ে ক্যাম্পটিতে আলোচনা করা হয়।
  এছাড়াও শিশু-কিশোর বিজ্ঞান কংগ্রেসের প্রস্তুতি কিভাবে নিতে হবে,সে ব্যাপারে তাদের জানানো হয়।সেই সাথে হাতেকলমে বেশ কিছু এক্সপেরিমেন্ট করে দেখানো হয় তাদের।ক্যাম্পের দ্বিতীয় দিন শিক্ষার্থীরা কয়েকটি দলে ভাগ হয়ে হাতেকলমে গবেষণার কাজ করে।দিনশেষে গবেষণার কাজ পোস্টারের আকারে উপস্থাপন এবং সমাপনী অনুষ্ঠানের মাধ্যমে ক্যাম্পটির সমাপ্তি ঘটানো হয়।
  ক্যাম্পটি পরিচালনা করেন বাংলাদেশ বিজ্ঞান জনপ্রিয়করণ সমিতির একাডেমিক সদস্য সাদিয়া কবির দিনা, সাহিবা নোশিন এষা, নিয়াজ বিন সিরাজ এবং মুসায়্যিব বিন মুজিব। ক্যাম্পটি আয়োজন করে প্রাকীর্তি ফাউন্ডেশন ও ড্রিমস ফর টুমরো। আয়োজনের সার্বিক সমন্বয়ের সহযোগিতায় ছিলেন লালপুর পাবলিক লাইব্রেরীর কম্পিউটার প্রশিক্ষক কে. এইচ. নাসিম।